
Rīga
Datumu skatīt laika zīmogā
Nr.3 – JID.2 – 4/1011
Ieinteresētajiem piegādātājiem
Par informācijas sniegšanu

Pasūtītājs Rīgas Stradiņa universitātes iepirkuma komisija (turpmāk – Komisija) atklāta konkursa “Telpu un teritorijas uzkopšana dienesta viesnīcās”, identifikācijas Nr. RSU 2026/100/AK (turpmāk – Atklāts konkurss) ietvaros ir saņēmusi ieinteresētā piegādātāja jautājumu par Atklāta konkursa nolikuma dokumentāciju. Komisija uz jautājumu (citējot jautājumu) sniedz šādu atbildi:
	Jautājums (citējot)
	1. Par darba stundu apjoma ievērošanu pamatuzkopšanā

a. Lūdzam precizēt finanšu piedāvājumā norādītā vidēji patērējamā darba laika (stundu) piemērošanu līguma izpildes laikā. Finanšu piedāvājumā ir noteikts konkrēts darba stundu apjoms pamatuzkopšanas nodrošināšanai iekštelpās. Vienlaikus līguma projektā nav skaidri noteikta prasība ievērot konkrētu stundu skaitu kā obligātu izpildes kritēriju.

Lūdzam skaidrot:

i. Vai izpildītājam līguma izpildes laikā ir pienākums nodrošināt finanšu piedāvājumā norādīto darba stundu apjomu?

ii. Ja šāds pienākums pastāv – kādā veidā tiek kontrolēta stundu izpilde?

iii. Kādas sekas vai līgumsodi tiek piemēroti gadījumā, ja faktiski izmantoto stundu skaits ir mazāks, bet pakalpojuma kvalitāte atbilst līguma prasībām?

iv. Vai Pasūtītājs vērtē pakalpojuma izpildi pēc izmantoto resursu apjoma (stundām) vai pēc sasniegtā rezultāta (kvalitātes un grafika izpildes)?



	Atbilde
	Komisija skaidro, ka:

i. Pasūtītājs ir noteicis minimālo darba stundu apjomu, balstoties uz Latvijas Profesionālo uzkopšanas un apsaimniekošanas uzņēmumu asociācijas (LPUAA) izstrādātajām vadlīnijām, kā arī telpu uzkopšanas laika aprēķina metodiku, kas ir nozarē atzīts un objektīvs instruments nepieciešamā darba laika noteikšanai konkrēta apjoma un sarežģītības telpu uzkopšanai.

Pasūtītāja līdzšinējā pieredze apliecina, ka nepietiekams cilvēkresursu apjoms un darba stundu samazināšana tieši ietekmē pakalpojuma kvalitāti un rada situācijas, kad tehniskajā specifikācijā paredzētie darbi tiek veikti nepilnā apjomā vai netiek veikti vispār.

Līdz ar to Pasūtītājs, nosakot minimālo darba stundu apjomu, īsteno nozares labāko praksi un nodrošina, ka pakalpojuma sniegšanai tiek paredzēti pietiekami resursi tehniskajā specifikācijā noteikto prasību izpildei.

Vienlaikus Pasūtītājs pakalpojuma kvalitāti vērtēs gan pēc faktiski nodrošinātā darba stundu apjoma, gan pēc sasniegtā darba rezultāta un tehniskajā specifikācijā noteikto kvalitātes prasību izpildes.

ii. Darba stundu izpilde tiek kontrolēta, izmantojot vairākus kontroles mehānismus.

Katrā objektā tiek uzturētas darba laika uzskaites lapas, kurās Izpildītāja darbinieki reģistrē darba uzsākšanas un pabeigšanas laiku. Darbinieki, ierodoties objektā un atstājot to, saņem un nodod piekļuves kartes, atslēgas, kas ļauj Pasūtītājam pārliecināties par personāla klātbūtni objektā.

Papildus Pasūtītājs veic regulāru pakalpojuma kvalitātes kontroli, salīdzinot faktiski nodrošināto personāla klātbūtni objektā ar finanšu piedāvājumā norādīto darba stundu apjomu un tehniskajā specifikācijā noteikto darbu izpildi.

iii. Pasūtītājs ir noteicis minimālo darba stundu apjomu, balstoties uz LPUAA izstrādāto telpu uzkopšanas laika aprēķina metodiku un vairāku gadu pieredzi objektu apsaimniekošanā.

Pasūtītāja pieredze liecina, ka darba stundu samazinājums objektos ar intensīvu lietotāju plūsmu būtiski palielina risku, ka pakalpojums netiek nodrošināts pilnā apjomā vai atbilstošā kvalitātē. Tādēļ finanšu piedāvājumā noteiktais darba stundu apjoms uzskatāms par minimāli nepieciešamo resursu apjomu tehniskajā specifikācijā noteikto darbu kvalitatīvai izpildei.

Pirms piedāvājuma iesniegšanas pretendentiem ir nodrošināta iespēja iepazīties ar objektiem un novērtēt nepieciešamos resursus līguma saistību izpildei.

Līguma izpildes laikā Pasūtītājs neparedz atkāpes no tehniskajā specifikācijā noteiktajām prasībām, darba apjomiem un kvalitātes standartiem. Ja tiek konstatēta darba stundu apjoma nenodrošināšana, Pasūtītājs ir tiesīgs vērtēt to kā līguma saistību neizpildi un piemērot līgumā paredzētās sankcijas.

iv. Līguma galvenais mērķis, lai Izpildītājs visā līguma darbības laikā sniegtu un Pasūtītājs saņemtu kvalitatīvu pakalpojuma izpildi atbilstoši tehniskajā specifikācijā noteiktajām prasībām.

Vienlaikus Pasūtītājs ir publiska atvasināta persona un publiskā iepirkuma procedūras ietvaros tam ir pienākums noteikt objektīvus un salīdzināmus minimālos kritērijus, kas ļauj pārliecināties par pretendentu spēju nodrošināt nepieciešamo pakalpojuma kvalitāti. Darba stundu apjoms ir viens no instrumentiem, kas ļauj novērtēt, vai pretendenta plānotie resursi ir pietiekami tehniskajā specifikācijā noteikto darbu izpildei.

Minimālais darba stundu apjoms ir noteikts, balstoties uz Latvijas Profesionālo uzkopšanas un apsaimniekošanas uzņēmumu asociācijas izstrādāto telpu uzkopšanas laika aprēķina metodiku, kā arī Pasūtītāja ilgstošo pieredzi šo objektu apsaimniekošanā.

Līdzšinējā pieredze apliecina, ka nepietiekams cilvēkresursu apjoms būtiski palielina risku, ka pakalpojums netiek nodrošināts pilnā apjomā vai atbilstošā kvalitātē. Tādēļ Pasūtītājs vērtē gan sasniegto darba rezultātu un kvalitāti, gan to, vai pakalpojuma sniegšanai tiek nodrošināti piedāvājumā paredzētie minimālie resursi.

Pasūtītāja ieskatā kvalitatīva pakalpojuma izpilde ir sasniedzama, nodrošinot gan tehniskajā specifikācijā noteikto darba rezultātu, gan pakalpojuma izpildei nepieciešamo minimālo cilvēkresursu apjomu.



	Jautājums (citējot)
	2. Lūdzam detalizēt Līguma projektā minēto neatbilstību (6.6., 6.7., 6.8. punkti) noteikšanas kārtību:

a. Kādi konkrēti kritēriji tiek izmantoti neatbilstību klasificēšanai (kritiskās / būtiskās / maznozīmīgās)?

b. Vai ir paredzēta vienota kvalitātes kontroles metodika (kvalitātes kontroles forma, audits, fotofiksācija u.c.)?

c. Kā tiek nodrošināta objektivitāte un vai Izpildītājam ir tiesības apstrīdēt konstatēto neatbilstību?



	Atbilde
	Komisija skaidro, ka:

a.  neatbilstību klasifikācijas kritēriji ir noteikti Atklātā konkursa 6.pielikuma “Iepirkuma līguma projekts”  6.6.–6.8. punktā.

Par būtiskām neatbilstībām tiek uzskatītas Līguma 6.6. punktā minētās neatbilstības - netīras labierīcības, dušu telpas un virtuves, neiztukšoti atkritumi, slideni vai bīstami segumi, kā arī vispār neizpildīti darbi.

Par vidējām neatbilstībām tiek uzskatītas Līguma 6.7. punktā minētās neatbilstības - redzami putekļi, traipi uz virsmām un nepilnīga uzkopšana.

Par nebūtiskām neatbilstībām tiek uzskatīti Līguma 6.8. punktā minētie estētiskie trūkumi, kas neietekmē pakalpojuma funkcionalitāti.

Papildu klasifikācijas kritēriji nav paredzēti.

b. Jā, Pasūtītājs pakalpojuma kvalitātes kontrolei piemēros vienotu kvalitātes kontroles pieeju.

Pasūtītājs izstrādās kvalitātes kontroles lapas, kas tiks izmantotas pakalpojuma izpildes uzraudzībai un kas nepieciešamības gadījumā tiks aktualizētas un pilnveidotas līguma darbības laikā.

Neatbilstību konstatēšanai un fiksēšanai Pasūtītājs var izmantot kvalitātes kontroles lapas, fotofiksācijas, video, pārbaudes aktus, kā arī citus pierādīšanas līdzekļus, kas ļauj objektīvi konstatēt pakalpojuma izpildes atbilstību līguma un tehniskās specifikācijas prasībām.

Fotofiksācijas un video materiāli var tikt izmantoti strīdu situāciju novēršanai un objektīvai konstatēto neatbilstību pierādīšanai.

c. Izpildītājam ir tiesības sniegt paskaidrojumus, iebildumus vai papildu informāciju par Pasūtītāja konstatētajām neatbilstībām.

Vienlaikus iebildumiem jābūt pamatotiem un balstītiem uz objektīvi pārbaudāmiem faktiem vai pierādījumiem. Pasūtītāja konstatētās neatbilstības tiek fiksētas, izmantojot kvalitātes kontroles lapas, fotofiksācijas, video materiālus, objektu apsekošanu vai citus pierādīšanas līdzekļus.

Ja konstatētā neatbilstība ir objektīvi pierādīta ar atbilstošiem pierādījumiem un Izpildītājs nesniedz pamatotus pretpierādījumus, Pasūtītājs ir tiesīgs attiecīgo neatbilstību uzskatīt par pierādītu un piemērot līgumā paredzētās sankcijas.



	Jautājums (citējot)
	3. Vai Līguma projektā paredzētie līgumsodi (7. sadaļa) var tikt piemēroti vienlaikus un summēti, un vai pastāv kopējais maksimālais līgumsodu apmērs mēnesī attiecībā pret līgumcenu vai konkrētā objekta maksājumu?



	Atbilde
	Komisija skaidro, ka Atklātā konkursa 6.pielikuma “Iepirkuma līguma projekts” paredzētie līgumsodi var tikt piemēroti vienlaikus, ja vienlaikus tiek konstatēti vairāki atšķirīgi Līguma pārkāpumi vai saistību neizpildes gadījumi.

Attiecībā uz Līguma 6.6.–6.8. punktā noteiktajām neatbilstībām maksimālais līgumsodu apmērs jau ir ierobežots Līguma 7.6. un 7.7. punktā.

Saskaņā ar Līguma 7.6. punktu kopējais līgumsoda apmērs par visām attiecīgajā kalendārajā mēnesī konstatētajām būtiskajām neatbilstībām vienā objektā nepārsniedz 20% no mēneša maksājuma par Pakalpojuma sniegšanu attiecīgajā objektā.

Saskaņā ar Līguma 7.7. punktu kopējais līgumsoda apmērs par visām attiecīgajā kalendārajā mēnesī konstatētajām vidējām neatbilstībām vienā objektā nepārsniedz 10% no mēneša maksājuma par Pakalpojuma sniegšanu attiecīgajā objektā.

Savukārt citi Līguma 7. sadaļā paredzētie līgumsodi tiek piemēroti atbilstoši konkrētā pārkāpuma būtībai un Līguma nosacījumiem.




        Iepirkuma komisijas priekšsēdētāja

